Onofre Agustín Marimón, bolj znan kot Onofre Marimón, je pokojni argentinski dirkač Formule 1. Debitiral je v sezoni 1951, ko je nastopil le na dirki za Veliko nagrado Francije, kjer je odstopil. Naslednjo priložnost je dobil na Veliki nagradi Belgije v sezoni 1953, ko je osvojil tretje mesto, na preostalih petih dirkah sezone pa ni več osvojil točk. Tudi začetek sezone 1954 so zaznamovali odstopi do pete dirke za Veliko nagrado Velike Britanije, ko je osvojil še svoje drugo in zadnje tretje mesto v karieri, kajti na kvalifikacijah pred naslednjo dirko za Veliko nagrado Nemčije se je smrtno ponesrečil.